CELEX: 32017D1774
Language: lt
Date: 1506297600000
Title: 2017 m. rugsėjo 25 d. Tarybos įgyvendinimo sprendimas (ES) 2017/1774 dėl kontrolės priemonių taikymo N-(1-fenetilpiperidin-4-il)-N-fenilakrilamidui (akriloilfentaniliui)

29.9.2017   
            
            
               LT
            
            
               Europos Sąjungos oficialusis leidinys
            
            
               L 251/21
            
         TARYBOS ĮGYVENDINIMO SPRENDIMAS (ES) 2017/1774
   2017 m. rugsėjo 25 d.
   dėl kontrolės priemonių taikymo N-(1-fenetilpiperidin-4-il)-N-fenilakrilamidui (akriloilfentaniliui)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (2),
   kadangi:
   
               (1)
            
            
               remiantis Sprendimu 2005/387/TVR, neeiliniame Europos narkotikų ir narkomanijos stebėsenos centro išplėstinio mokslinio komiteto posėdyje buvo parengta naujos psichoaktyviosios medžiagos N-(1-fenetilpiperidin-4-il)-N-fenilakrilamido (akriloilfentanilio) rizikos vertinimo ataskaita, o 2017 m. vasario 24 d. ta ataskaita buvo pateikta Komisijai ir Tarybai;
            
         
               (2)
            
            
               akriloilfentanilis yra sintetinis opioidas. Struktūriškai jis panašus į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Turimi duomenys rodo, kad akriloilfentanilis yra stipriai ir ilgai veikianti antinociceptinį poveikį turinti medžiaga, veikianti opioidinę sistemą;
            
         
               (3)
            
            
               akriloilfentanilis Sąjungos narkotikų rinkoje prieinamas bent nuo 2016 m. balandžio mėn. ir buvo aptiktas šešiose valstybėse narėse. Daugeliu atvejų, kai jis buvo konfiskuotas, tai buvo skysčio pavidalo medžiaga, tačiau aptikta ir kitokių formų – tabletėmis, milteliais ir kapsulėmis. Aptikti kiekiai yra palyginti nedideli, tačiau jie turėtų būti vertinami atsižvelgiant į stiprų medžiagos poveikį;
            
         
               (4)
            
            
               trys valstybės narės bendrai pranešė apie 47 su akriloilfentaniliu susijusias mirtis. Bent 40-ies mirčių atveju akriloilfentanilis buvo mirties priežastis arba galimai prisidėjo prie mirties. Be to, pranešta apie daugiau nei 20 ūmaus apsinuodijimo atvejų, kuriuos, įtariama, sukėlė akriloilfentanilis;
            
         
               (5)
            
            
               informacijos apie organizuotų nusikalstamų grupuočių galimą dalyvavimą gaminant, platinant, tiekiant akriloilfentanilį ar juo prekiaujant Sąjungoje nėra. Turimi duomenys rodo, kad didžioji dalis Europos rinkoje esančio akriloilfentanilio yra pagaminta Kinijos cheminių medžiagų gamybos įmonėse;
            
         
               (6)
            
            
               akriloilfentanilis parduodamas kaip „tyrimų cheminė medžiaga“, paprastai miltelių arba paruošto naudoti nosies purškalo pavidalu. Jis parduodamas mažais ir didmeninei prekybai pritaikytais kiekiais. Iš ribotų per konfiskavimus surinktų duomenų matyti, kad akriloilfentanilis taip pat galėjo būti parduodamas neteisėtoje opioidų rinkoje;
            
         
               (7)
            
            
               1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje akriloilfentanilis nėra nurodytas kaip kontroliuojama medžiaga. Šiuo metu pagal Jungtinių Tautų sistemą šios medžiagos vertinimas neatliekamas;
            
         
               (8)
            
            
               akriloilfentanilis neturi nustatyto ar pripažinto naudojimo žmonėms skirtuose arba veterinariniuose vaistuose medicininės paskirties. Išskyrus tai, kad šiai medžiagai atsiradus narkotikų rinkoje ji naudojama kaip etaloninė analizės medžiaga ir jos cheminių, farmakologinių bei toksikologinių savybių moksliniuose tyrimuose, nėra duomenų, kad ji būtų naudojama kitiems teisėtiems tikslams;
            
         
               (9)
            
            
               rizikos vertinimo ataskaitoje teigiama, kad yra nedaug su akriloilfentaniliu susijusių mokslinių įrodymų, ir nurodoma, kad reikalingi tolesni moksliniai tyrimai. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankami pagrindai taikyti akriloilfentaniliui kontrolės priemones visoje Sąjungoje;
            
         
               (10)
            
            
               tik devyniose valstybėse narėse taikomos akriloilfentanilio kontrolės priemonės pagal nacionalinės teisės aktus, o dar dvi kitos valstybės narės taiko kitas teisės aktais nustatytas akriloilfentanilio kontrolės priemones. Todėl visoje Sąjungoje taikomos šios medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
         
               (11)
            
            
               Sprendimu 2005/387/TVR Tarybai suteikti įgyvendinimo įgaliojimai taikyti naujoms psichoaktyviosioms medžiagoms kontrolės priemones visoje Sąjungoje, kad būtų užtikrintas greitas ir ekspertinėmis žiniomis pagrįstas reagavimas Sąjungos lygmeniu atsiradus tokioms medžiagoms, kurias aptinka ir apie kurias praneša valstybės narės. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad akriloilfentaniliui visoje Sąjungoje būtų taikomos kontrolės priemonės;
            
         
               (12)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (13)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (14)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Naujai psichoaktyviajai medžiagai N-(1-fenetilpiperidin-4-il)-N-fenilakrilamidui (akriloilfentaniliui) visoje Sąjungoje taikomos kontrolės priemonės.
   2 straipsnis
   Valstybės narės, vadovaudamosi savo nacionalinės teisės aktais, ne vėliau kaip 2018 m. rugsėjo 30 d. imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta jų teisės aktuose, laikydamosi savo įsipareigojimų pagal 1971 m. Jungtinių Tautų psichotropinių medžiagų konvenciją.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Briuselyje 2017 m. rugsėjo 25 d.
      
         
            Tarybos vardu
         
         
            Pirmininkas
         
         M. MAASIKAS
      
   
   
      (1)  OL L 127, 2005 5 20, p. 32.
   
      (2)  2017 m. rugsėjo 13 d. nuomonė (dar nepaskelbta Oficialiajame leidinyje).